b'\n_START_ARTICLE_\nS\xc3\xa4hk\xc3\xb6magneettinen spektri\n_START_SECTION_\nLaser\n_START_PARAGRAPH_\nLaser-valo koostuu samanvaiheisista ja -suuntaisista valoaalloista. Valokaapelia pitkin kulkeva lasers\xc3\xa4de on nykyajan ratkaisu tiedonsiirtopulmiin._NEWLINE_Valoalueelle, 300\xe2\x80\x933\xc2\xa0000\xc2\xa0THz, on erikoista eritt\xc3\xa4in suuri tiedonsiirtokapasiteetti. Jos UHF-alueelle (300\xe2\x80\x933\xc2\xa0000\xc2\xa0MHz) mahtuu teoreettisesti 540 kappaletta 5\xc2\xa0MHz:n televisiokanavia, mahtuu niit\xc3\xa4 valoalueelle 540\xc2\xa0000\xc2\xa0000 kappaletta. T\xc3\xa4m\xc3\xa4n kapasiteetin k\xc3\xa4yt\xc3\xb6n tekev\xc3\xa4t teknisesti mahdolliseksi uusimmat valokaapelit ja niihin liittyv\xc3\xa4t l\xc3\xa4hetys- ja vastaanottokomponentit (GaAs ja MIMIC). N\xc3\xa4kyv\xc3\xa4 valo on v\xc3\xa4lill\xc3\xa4 400\xe2\x80\x93750\xc2\xa0THz._NEWLINE_Valokaapelin etuja ovat valtava tiedonsiirtokaista, pieni koko ja paino, s\xc3\xa4hk\xc3\xb6inen immuniteetti (ei h\xc3\xa4iri\xc3\xb6it\xc3\xa4), kaapelista toiseen kytkeytyvien h\xc3\xa4iri\xc3\xb6iden puute, kuuntelun vaikeus, pieni vaimennus, luotettavuus ja potentiaalinen matala hinta. Kaupalliset sovellukset mahdollistavat 1\xe2\x80\x932\xc2\xa0GHz:n kaistaleveyden ja 40\xc2\xa0GHz on teoriassa mahdollista. (1\xc2\xa0GHz\xc2\xa0= 1\xc2\xa0000\xc2\xa0000\xc2\xa0000\xc2\xa0Hz = noin 200\xc2\xa0000 puhekanavaa.)\n_START_SECTION_\nK\xc3\xa4ytt\xc3\xb6\xc3\xa4 kaikilla s\xc3\xa4hk\xc3\xb6magneettisen spektrin alueilla\n_START_PARAGRAPH_\nKaikkia s\xc3\xa4hk\xc3\xb6magneettisen spektrin alueita k\xc3\xa4ytet\xc3\xa4\xc3\xa4n tieteess\xc3\xa4 ja monissa arkip\xc3\xa4iv\xc3\xa4n sovellutuksissa. Yksi kehityssuunta on jatkuva siirtyminen yh\xc3\xa4 suurempien taajuuksien k\xc3\xa4ytt\xc3\xb6\xc3\xb6n, jotta yh\xc3\xa4 suurempien tietom\xc3\xa4\xc3\xa4rien siirt\xc3\xa4minen olisi mahdollista. Korkeammat taajuudet mahdollistavat muun muassa sotilaallisesti elektronisen sodank\xc3\xa4ynnin kannalta vaikeasti havaittavat, kuunneltavat ja h\xc3\xa4iritt\xc3\xa4v\xc3\xa4t viestij\xc3\xa4rjestelm\xc3\xa4t (vertaa 60\xc2\xa0GHz:n alue).\n_START_SECTION_\nS\xc3\xa4hk\xc3\xb6magneettisen spektrin k\xc3\xa4yt\xc3\xb6st\xc3\xa4\n_START_PARAGRAPH_\nEri s\xc3\xa4hk\xc3\xb6magneettisen spektrin alueiden k\xc3\xa4ytt\xc3\xb6\xc3\xb6n vaikuttaa muun muassa kyseisen alueen etenemismekanismi ja haluttu kantama, k\xc3\xa4yt\xc3\xb6ss\xc3\xa4 oleva teho, haluttu tiedonsiirron kaistaleveys (s\xc3\xa4hk\xc3\xb6tys, puhe, liikkuva kuva), s\xc3\xa4\xc3\xa4n vaikutus ja se, minne laitteet voidaan sijoittaa (maan tai meren pinnalle, korkeaan mastoon, lentokoneeseen, avaruuteen)._NEWLINE_Yhteydet sukellusveneisiin ovat hankalia, koska radioaallot tunkeutuvat huonosti meriveteen. Mit\xc3\xa4 suurempi taajuus, sit\xc3\xa4 heikommin se tunkeutuu. T\xc3\xa4ll\xc3\xb6in joudutaan k\xc3\xa4ytt\xc3\xa4m\xc3\xa4\xc3\xa4n eritt\xc3\xa4in pieni\xc3\xa4 taajuuksia, jolloin antennirakenteet kasvavat suuriksi (1\xc2\xa0000\xc2\xa0Hz:n taajuudella aallonpituus on 300 kilometri\xc3\xa4, eli tehokkaan antennin on oltava kymmeni\xc3\xa4 kilometrej\xc3\xa4 pitk\xc3\xa4). ELF-alueen (30\xe2\x80\x93300\xc2\xa0Hz) radioaallot vaimenevat 2,72-osaan 14 metriss\xc3\xa4._NEWLINE_Esimerkki s\xc3\xa4hk\xc3\xb6magneettisen spektrin k\xc3\xa4yt\xc3\xb6n ongelmista: haluttaessa siirt\xc3\xa4\xc3\xa4 laajakaistaista signaalia (TV-kuva, 5\xc2\xa0MHz/kanava) HF-alueelle n\xc3\xa4it\xc3\xa4 kanavia mahtuisi vain noin 5\xe2\x80\x936. SHF-alueelle niit\xc3\xa4 mahtuisi sen sijaan 5\xc2\xa0700 kappaletta._NEWLINE_Toisaalta ilmakeh\xc3\xa4n vaimennus alkaa vaikuttaa EHF-alueella ja siit\xc3\xa4 yl\xc3\xb6sp\xc3\xa4in aina infrapuna-alueelle asti. Sumu ja sade vaimentavat radioaaltojen etenemist\xc3\xa4 merkitt\xc3\xa4v\xc3\xa4sti noin 100\xe2\x80\x931\xc2\xa0000\xc2\xa0GHz:st\xc3\xa4 aina n\xc3\xa4kyv\xc3\xa4n valon alueelle asti. Vaimennuksen ollessa 1\xe2\x80\x9310 desibeli\xc3\xa4 per kilometri \xe2\x80\x9dnormaali\xe2\x80\x9d yhteys tulee mahdottomaksi. N\xc3\xa4in syntyy tiettyj\xc3\xa4 estoalueita (suuri ilmakeh\xc3\xa4n vaimennus), joilla yhteydet eiv\xc3\xa4t ole mahdollisia ja niin sanottuja ikkunoita, joilla radioaaltoja voidaan k\xc3\xa4ytt\xc3\xa4\xc3\xa4 (pieni ilmakeh\xc3\xa4n vaimennus). Ikkunoita ovat muun muassa 0\xe2\x80\x9355\xc2\xa0GHz, 94\xc2\xa0GHz, ja seuraavat infrapuna-alueella ja n\xc3\xa4kyv\xc3\xa4n valon alueella._NEWLINE_Aallonpituus on t\xc3\xa4rke\xc3\xa4 radioaaltoja luonnehtiva seikka. Muun muassa lankamaiset tai piiskamaiset antennit ovat suurin piirtein aallonpituusluokkaa (1/8 osa aallonpituutta tai suurempi) ollakseen tehokkaita. T\xc3\xa4ll\xc3\xb6in esimerkiksi 1\xc2\xa0MHz:n taajuudella (s\xc3\xa4hk\xc3\xb6tysradiot) antennin on oltava noin 12,5 metrin pituinen (100/8) tai suurempi. Vastaavasti 900\xc2\xa0MHz:n alueella (NMT-900) antennin on oltava noin 4 senttimetri\xc3\xa4 (0,33/8) tai pidempi._NEWLINE_Maastoesteiden vaikutus on my\xc3\xb6s suoraan verrannollinen aallonpituuteen. Sama m\xc3\xa4ki tai talo on sit\xc3\xa4 suurempi este, mit\xc3\xa4 suurempaa taajuutta k\xc3\xa4ytet\xc3\xa4\xc3\xa4n._NEWLINE_S\xc3\xa4hk\xc3\xb6magneettinen spektri on rajallinen luonnonvara. Siksi sen siviili- ja sotilask\xc3\xa4yt\xc3\xb6ss\xc3\xa4 t\xc3\xb6rm\xc3\xa4t\xc3\xa4\xc3\xa4n taajuushallinnan ongelmiin. Taajuuksia jaetaan maailmanlaajuisesti ja kunkin maan sis\xc3\xa4ll\xc3\xa4. Taajuuksien, siis s\xc3\xa4hk\xc3\xb6magneettisen spektrin, k\xc3\xa4ytt\xc3\xb6 on voimakkaasti s\xc3\xa4\xc3\xa4nn\xc3\xb6stelty\xc3\xa4.'